[{"text_idx": "#000000", "text": "La oka Lingva Festivalo en Moskvo"}, {"text_idx": "#000001", "text": "La 15an da decembro 2013, dimanc\u0302e, okazis la 8a Moskva Lingva Festivalo, c\u0302iujare organizata de la Moskva Esperanto-Asocio MASI kunlabore kun junaj lingvistoj el la c\u0302efurbaj altlernejoj. C\u0302i-foje nia organiza partnero estis la Instituto pri lingvistiko de la Ruslanda s\u0302tata sociscienca universitato (RGGU), kaj la festivalo pasis en la c\u0302efa konstruaj\u0302o de RGGU, en la centro de Moskvo."}, {"text_idx": "#000002", "text": "La strukturo de la programo estas bone konata de c\u0302iuj klasikstilaj ruslandaj lingvaj festivaloj: Malfermo kun la parado de la prelegontoj, la Kerno, konsistanta el la 7 blokoj de la 40-minutaj programeroj (po 20-25 en unu bloko), la Fermo kun koncerto kaj enmanigo de la diplomoj. Antau\u0306 du jaroj ni decidis proponi al la publiko ne pli ol 100 programerojn en la kerna parto de la festivalo. En tiu c\u0302i jaro la 100 ofertoj disdividig\u0302is jene: 66 prilingvaj lecionoj, 20 prelegoj (c\u0302efe prilingvistikaj kaj iom da kulturologiaj) kaj 14 praktikaj\u0302oj (ekzemple, \u201cKiel superi psikologian baron, parolante fremdlingve kun eksterlandano\u201d, \u201cInternacia komitato de la Rug\u0302a Kruco serc\u0302as poliglotojn\u201d, leksikaj ludoj en fremdaj lingvoj)."}, {"text_idx": "#000003", "text": "En la prezentado de la ukraina lingvo"}, {"text_idx": "#000004", "text": "Kiel c\u0302iam en moskvaj festivaloj, dum la komunaj arang\u0302oj de la scenejo multfoje estis menciita Esperanto, samkiel en la papera programo, kiun havis c\u0302iu vizitinto, samkiel en la afis\u0302oj, disvastigitaj en moskvaj universitatoj, samkiel, kompreneble, en la festivala retejo kaj multaj aliaj retejoj, kiujn prizorgas nia organiza teamo. C\u0302i-jare ni uzis la hazardan koincidon de la datoj por emfazi pri la Zamenhof-naskig\u0302tago. Krom la kutimaj prezentadoj de la lingvo Esperanto (c\u0302i-foje estis tri) okazis Esperanto-gastejo, dedic\u0302ita al la Tago de Esperanta Libro, kiun gvidis Nikolao Gudskov. Bons\u0302ance g\u0302uste tiun c\u0302i festivalon decidis sperti Aleksandro Melnikov la sola en Ruslando doktorig\u0302into pro interlingvistika temo. D-ro Melnikov proponis al la publiko la prelegon \u201cKiel la artefarita lingvo naskis la naturan kvazau\u0306etnon\u201d. Menciindas ankau\u0306 la prelego de Larisa Dmitrijeva \u201cLa angla kaj Esperanto kiel internaciaj helplingvoj\u201d, kiun s\u0302i faris en la angla. En la vestiblo la atenton de gastoj allogis la du belaj fotoekspozicioj \u201cMia vorto\u201d, kompilitaj el la portretoj de esperantistoj el multaj landoj."}, {"text_idx": "#000010", "text": "Chiam estas plezuro al mi legi pri la Lingva Festivalo en Moskvo. Dankon pro via artikolo kiu donas kelkajn detalojn pri diversaj partoj de la festivalo!"}, {"text_idx": "#000012", "text": "Estus interese paroli inter la organizantoj de Lingvaj Festivaloj en Moskvo, en Rusio kaj tra la tuta mondo por intershanghi ideojn pri kiamaniere \u201cesperantistigi\u201d pli da cheestantoj de la festivaloj, post la festivaloj."}, {"text_idx": "#000013", "text": "Mi pensas, ke eble Aleksandr Blinov estas granda spertulo tiurilate pro la agado kiun li faris dum la unuaj dek jaroj de la Lingva Festivalo de Cheboksari."}, {"text_idx": "#000014", "text": "En Chinio, la kvanto da homoj kiuj komencis lerni Esperanton POST Lingva Festivalo kaj PRO la Lingva Festivalo estis multmultoble pli ol per monatoj kaj jaroj de tradicia varbardo. Kaj chio chi ofte sen ech unu kuprero de la monkesto de la Esperanto-Movado."}, {"text_idx": "#000016", "text": "Estis tiaj fulmokursoj de la laboro de geedzoj Noulin tie tiam kiu fakte faris la bazan sistemon de la unuaj Lingvaj Festivaloj (siavice tiaj kursoj iel devenas de la provlecionoj de Andreo Cseh, kaj ankau estis inspirita de la laboro de Jozefo Horvath en Hungario)."}, {"text_idx": "#000017", "text": "Resume, koncerne lokajn movadojn, la Lingva Festivalo estas unu el la plej bonaj metodoj altiri amaskomunikilojn kaj homojn al Esperanto."}, {"text_idx": "#000019", "text": "Jes, Berto. La respondo estas en la komenco de la artikolo: \u201cMoskva Esperanto-Asocio MASI kunlabore kun junaj lingvistoj el la c\u0302efurbaj altlernejoj. C\u0302i-foje nia organiza partnero estis la Instituto pri lingvistiko de la Ruslanda s\u0302tata sociscienca universitato (RGGU)\u201d. Ankaux en aliaj rusiaj urboj (C\u0302eboksari, Uljanovsk, Volgograd, St-Peterburg ka) la LF estas organizataj de esperantistoj."}]